Meddelelse fra EFTA-Tilsynsmyndigheden i henhold til artikel 8, stk. 2, i den retsakt, der henvises til i punkt 4 i bilag XVI til EØS-aftalen (Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation)(1)

(2001/C 24/04)

Oversigt over de tjenestekategorier, der anses for undtaget fra anvendelsesområdet for den retsakt, der er anført i punkt 4 i bilag XVI til EØS-aftalen, herefter benævnt direktivet om samordning af fremgangsmåderne ved tilbudsgivning inden for vand- og energiforsyning samt transport og telekommunikation, i medfør af artikel 8 heri.

Direktivet gælder især for kontrakter, der tildeles af telekommunikationsoperatører. Restriktionerne er imidlertid ikke længere berettiget i de tilfælde, hvor der er effektiv konkurrence efter den seneste liberalisering af sektoren. Artikel 8 i direktivet bestemmer derfor, at tilbudsgivning vedrørende levering af disse tjenester kan undtages fra direktivet, hvis der er effektiv konkurrence inden for markedet for teletjenester.

I en meddelelse i De Europæiske Fællesskabers Tidende og i EØS-tillægget den 30. oktober 1999 opfordrede EFTA-Tilsynsmyndigheden ordregivere inden for telekommunikationssektoren til i overensstemmelse med direktivets artikel 8, stk. 2, at underrette den om de teletjenester, som de anser for at være undtaget fra direktivet i henhold til artikel 8, stk. 1, fordi andre virksomheder frit kan yde samme tjenester i samme geografiske område og på vilkår, som i det væsentlige er identiske(2).

EFTA-Tilsynsmyndigheden noterer sig de fremskridt, som EØS/EFTA-landene har gjort med henblik på gennemførelse af de relevante retsakter for at fremme liberaliseringen af telekommunikationsmarkederne inden for EFTA-søjlen i EØS-aftalen.

Undersøgelsen af ordregivernes meddelelser om undtagelser var baseret på operatørernes oplysninger om, at der de jure et de facto foreligger en konkurrencesituation som nævnt af EF-Domstolen i sin dom af 26. marts 1996 i sag C-392/93, "The Queen mod H. M. Treasury, ex parte British Telecommunications plc.(3)", i forbindelse med fortolkningen af samme artikel i et tidligere direktiv(4) samt på EØS/EFTA-landenes fremskridt med henblik på gennemførelse af forordningerne om telekommunikation og de konkrete beviser på EØS/EFTA-landenes telekommunikationsmarkeder for en effektiv anvendelse af de foranstaltninger, der er gennemført i national ret. Liberaliseringen er nu gennemført inden for telekommunikationssektoren, og der er effektiv konkurrence i de fleste EØS/EFTA-lande.

På denne baggrund offentliggør EFTA-Tilsynsmyndigheden til orientering nedenstående oversigt over teletjenester, der er undtaget fra direktivets anvendelsesområde i medfør af artikel 8. Denne oversigt vil blive ajourført under hensyntagen til udviklingen i konkurrencesituationen inden for de omhandlede telekommunikationsmarkeder. Anvendelsen af artikel 8, stk. 1, medfører, at de detaljerede bestemmelser i direktivet ikke længere gælder køb, der foretages af virksomheder, der yder en tjeneste, der er omfattet af undtagelsesbestemmelsen, inden for det pågældende geografiske område.

Tjenesterne er inddelt i kategorier for at lette arbejdet med at analysere konkurrencen og hjælpe sektoren med at forstå, hvilken praktisk betydning liberaliseringen på telekommunikationsområdet har for anvendelse af reglerne om tilbudsgivning. Ifølge EFTA-Tilsynsmyndigheden dækker disse kategorier alle teletjenester, der er anført i artikel 1, stk. 14 og 15, i direktivet, og er i overensstemmelse med den terminologi, der anvendes i artikel 1, stk. 4, litra c), nr. ii, i direktivet.

>TABELPOSITION>

(1) Kommissionens meddelelse i henhold til artikel 8 i direktiv 93/38/EØF er offentliggjort i EFT C 156 af 3.6.1999, s. 3.

(2) Fire ordregivere fra EØS/EFTA-lande efterkom tilsynsmyndighedens opfordring.

(3) Sml. 1996 I, s. 1631.

(4) Rådets direktiv 90/531/EØF af 17. september 1990 om fremgangsmåderne ved tilbudsgivning inden for vand- og energiforsyning samt transport og telekommunikation (EFT L 297 af 29.10.1990, s. 1).